Om wiskunde te slaag dalk nie ŉ vereiste vir gr. 7, 8 en 9Om die wiskunde slaag is dalk binnekort nie meer ‘n vereiste vir bevordering in gr. 7, 8 en 9 nie. Foto: Geralt/Pixabay.com Die departement van basiese onderwys is tans besig om ŉ voorstel te ondersoek dat gr. 7, 8 en 9 leerders nie meer wiskunde hoef te slaag om na die volgende graad bevorder te word nie. Nog voorstelle sluit in dat leerders in dié fase ook net ŉ slaagpunt van 40% in hul huistaal moet behaal om die graad te slaag en nie meer 50% soos in die verlede nie. Elijah Mhlanga, woordvoerder vir die departement, het gesê die voorstel moet nog met skole, ouers en belangegroepe bespreek word. Daar is oor die naweek berig dat die departement oorweeg om die slaagvereistes vir gr. 10- en 11-leerders te verlaag, maar volgens Mhlanga is die fokus eintlik op slaagvereistes vir die grondslag (gr. R tot 3), intermediêre (gr. 4 tot 6) en senior (gr. 7 tot 9) fases. Volgens Mhlanga is ŉ taakspan saamgestel om die swak kurrikulum-implementering te ondersoek en die span het bevind die Kurrikulum en Assesseringsbeleidsverklaring (KABV)-leerplan, beter bekend as Caps wat in 2011 ingestel is, leerders te nagekom het. “Die departement het die implementering van die nuwe vereistes dopgehou en dit was reeds in 2014 duidelik dat die nuwe bevorderingsvereistes die prestasie van leerders negatief beïnvloed het.” Hy het aangevoer die slaagvereistes vir gr. 7 tot 9 is tans hoër as die vereistes vir gr. 10 tot 12. Die verandering aan die senior fase se slaagvereistes is ŉ poging om dit beter met dié van gr. 10 tot 12 te belyn. Voorstelle wat tans hiervoor oorweeg word sluit in: Prof. Ruksana Osman, onderwyskenner verbonde aan die Universiteit van die Witwatersrand (Wits), beskryf die voorstel as ŉ komplekse saak. “Ek hoop die onderwysdepartement konsulteer verstandig op hierdie voorstel. Die voorstel beoog om die verskillende fases te belyn en dit is ŉ goeie beginsel vir assessering, maar dit gaan hier meer oor die vermindering of verlaging van vereistes vir leerders in sommige vakke. “Ek vind dit moeilik om te sien hoe die verlaging van slaagvereistes die belyningskwessies aanspreek. Deur hierdie voorstel te aanvaar skep dit ŉ presedent waar ons minder van ons leerders verwag, wat ernstig inbreuk kan maak op leerders se selfbeeld en hulle oortuigings oor hulle eie vermoëns in sekere vakke.” Carien Bloem, AfriForum se projekkoördineerder vir onderwys, is ook bekommerd oor die voorgestelde planne en meen die verlaging van slaagpunte gaan die bestaande persepsie dat Suid-Afrika onderwys van ŉ swak gehalte bied, net verder versterk. “Suid-Afrikaners het reeds nie baie vertroue in die openbare onderwysstelsel nie en om leerlinge bloot op laer punte deur te sit, gaan die persepsie versterk en boonop tot die werkloosheidskrisis bydra.” Sy meen die land gaan uiteindelik met nog meer jongmense sit wat geen kans op verdere studie of werksgeleenthede het nie omdat werkgewers nie mens in diens wil neem wat nie minstens oor die mees basiese van vaardighede beskik nie.